ഇരട്ട റാങ്കിന്റെ തിളക്കവുമായി മാലിനി കെഎഎസില് ഒന്നാം റാങ്ക്, സിവില് സര്വീസില് 135 തിരുവനന്തപുരം: കേരള അഡ്മിനിസ്ട്രേറ്റീവ് സര്വീസ് കെ.എ.എസ് സ്ട്രീം ഒന്നില് ഒന്നാം റാങ്ക് നേടിയ മാലിനി ശ്രീ സിവില് സര്വീസ് പരീക്ഷയില് 135ാം റാങ്കുകാരി. മാവേലിക്കര സ്വദേശിയായ മാലിനി അഭിഭാഷകനായ കൃഷ്ണകുമാറിന്റെയും റിട്ട. അധ്യാപികയായ ശ്രീലതയുടേയും മകളാണ്. എഴുത്തുകാരനായിരുന്ന എരുമേലി പരമേശ്വരന് പിള്ളയുടെ കൊച്ചുമകളും കൂടിയാണ് മാലിനി ശ്രീ. കവിയും ഭാഷാ ഗവേഷകനും അധ്യാപകനുമായ പുതുശ്ശേരി രാമചന്ദ്രന്റെ അടുത്ത ബന്ധുവാണ്. 2017 ല് 25ാം വയസിലാണ് സിവില് സര്വീസ് നേടാന് മാലിനി ശ്രമം ആരംഭിച്ചത്. ആദ്യ അവസരത്തില് ഇന്റര്വ്യുവില് പരാജയപ്പെട്ടെങ്കിലും ഇത്തവണ തന്റെ ലക്ഷ്യം ഭേദിക്കാന് മാലിനിക്ക് കഴിഞ്ഞു. എന്നാല് ഇത്തവണയും ചിന്തിച്ച് മറുപടി പറയേണ്ടി വന്ന ചോദ്യങ്ങള് ഉണ്ടായിരുന്നതായി മാലിനി പറയുന്നു. മാവേലിക്കര വിദ്യാധിരാജ വിദ്യാപീഠം, കായംകുളം എസ്.എന് സെന്ട്രല് സ്കൂള് എന്നിവിടങ്ങളിലെ പഠനത്തിനുശേഷം ഹൈദരാബാദ് ഇംഗ്ലീഷ് ആന്ഡ് ഫോറിന് ലാംഗ്വേജസ് സര്വകലാശാലയില്നിന്ന് ഇംഗ്ലീഷില് ബിരുദവും ലിഗ്വിസ്റ്റിക്കില് ബിരുദാനന്തര ബിരുദവും നേടി. നിലവില് ഹൈക്കോടതിയില് അസിസ്റ്റന്റ് ആയി ജോലി നോക്കുകയാണ്. ഐഎഫ്എസ് ലഭിച്ചില്ലെകില് ഐആര്എസ് ആണ് മാലിനിയുടെ സ്വപ്നം. ചിട്ടയായ പഠനവും കഠിനമായ പരിശ്രമവുമാണ് സിവില് സര്വീസ് പരീക്ഷയില് ഉന്നത വിജയം നേടാന് ഈ 29 കാരിയെ സഹായിച്ചത്. ഡല്ഹിയില് സ്വകാര്യസ്ഥാപനത്തില് അധ്യാപികയായി പ്രവര്ത്തിക്കവേയാണ് സിവില് സര്വിസ് മോഹമുദിച്ചത്. എന്നാല്, ആദ്യ രണ്ടുതവണ അഭിമുഖ തലത്തിലേക്ക് എത്താന് കഴിഞ്ഞില്ല. 2020ല് ഹൈക്കോടതിയില് അഡ്മിനിസ്ട്രേറ്റിവ് അസിസ്റ്റന്റ് ആയി ജോലി ലഭിച്ചു. ജോലിയില് പ്രവേശിച്ചശേഷം അവധിയെടുത്ത് പഠനം തുടര്ന്നാണ് നേട്ടം കൈവരിച്ചത്. പോണ്ടിച്ചേരി സര്വകലാശലയില് ഗവേഷക വിദ്യാര്ഥിനിയാണ് സഹോദരി നന്ദിനി.